የግብጽ መንግሥት የሚያራምደው አቋም የግብጽ ወንድሞቻችን የታላቅ ታሪክና የቀደመ ሥልጣኔ ባለቤትነት የሚመጥን አይደለም
የግብጽ መንግሥት በአባይ ወንዝ የውሀ አጠቃቀም ሆነ በታላቁ የህዳሴ ግድብ የውሀ ሙሌት ዙሪያ ከያዘው ያልተገባ አቋም የተነሳ በጉዳዩ ላይ ወደ ስምምነት ለመድረስ የተጀመሩ ድርድሮች ፍሬ ሊያፈሩ አልቻሉም። ከግብጽ መንግሥት በ21ኛው ክፍለ ዘመን የማይጠበቅ ግትር አቋም የተነሳም ድርድሮች ሁሉ የድርድር ባህሪና ተስፋ የሚጣልባቸው መሆንም አልቻሉም ። 
በአንድ በኩል ለድርድር ምንም ክፍተት የሌላቸውን ዝግ ሐሳቦች ይዞ ወደ ድርድር መምጣቱ፤ ከዚህም ባለፈ ዘመን ያለፈባቸውን ለአመክኖአዊ አስተሳሰብ ያልተገዙ፤ በቀደመው ዘመን ቅኝ ገዥዎች ስግብግብ መንፈስና መንፈሱ በፈጠረው አስተሳሰብ፤ እንዲሁም አስተሳሰቡ በወለደው ኢፍትሀዊ ስምምነቶች ታምኖ መቆሙ፤ በሌላ በኩል ደግሞ በወንዙ ውሀና በታላቁ የህዳሴ ግድብ ዙሪያ የተሳሳቱ የውሸት መረጃዎችን እና ትርክቶችን ከቀደመው ጊዜ በበለጠና በተጠናከረ መልኩ በዓለም አቀፍ ደረጃ በማሰራጨት የዓለም አቀፉን ኅብረተሰብ ለማሳሳት መጠነ ሰፊ የሚዲያና የዲፕሎማሲ ዘመቻ ላይ ይገኛል። 
ይህ ሁኔታው ግን የተጠበቀውን ሳይሆን የፈሩትንና ለመናገር የማይደፍሩትን እውነታ በፊት ለፊት እንዲጋፈጡት እያደረገ ይገኛል። የግብጽ መንግሥት የመረጠው መንገድ በብዙ መልኩ ከዓለም አቀፍ የዲፕሎማሲና የድርድር መርህ የወጣ ስለመሆኑ ብዙዎች ምስክርነታቸውን እየሰጡ ነው። የግብጽ መንግሥት ከዚህ የተሳሳተና ዘመን ያልተሻገረ አካሄድ እንዲመለስና ወደ እውነተኛ ድርድር እንዲመጣም ምክረ ሀሳብ እየሰጡት ይገኛል። 
ብዛት ያላቸው በዓለም አቀፍ ደረጃ የታወቁ ምሁራን ሳይቀሩ በተለያዩ ዓለም አቀፍ መድረኮችና መገናኛ ብዙኃን የግብጽ መንግሥት በአባይ ወንዙ የውሀ አጠቃቀም ዙሪያ እያራመደ ያለው አቋም ራስ ወዳድነት የበዛበት የዓለም አቀፍ ሕግን የሚጻረርና ዘመኑን የሚመጥን የ21ኛው ክፍለ ዘመን አስተሳሰብ እንዳልሆነም በስፋት እየተናገሩ ነው። 
በርግጥም የግብጽ መንግሥት ላለፉት 60 እና 70 ዓመታት የሙጥን ያላቸው የቅኝ ገዢዎች ስምምነቶች እንኳንስ በዚህ ዘመን በዚያኛውም ዘመን ተቀባይነት የሌላቸው ስለመሆናቸው ነፃ ለሆነ ባለአእምሮ ሰው ሁለትና ሦስት ጊዜ ለማሰብ እና ለማሰላሰል የሚያስገድደው አይደለም። ነገሩ የባሰ የሚሆነው ደግሞ እነዚያን ስምምነቶች ባለንበት በዚህ ዘመን በነፃ ሀገራት ላይ ለመጫን የሚደረገው ጥረት ነው። 
በኢ-ፍትሀዊነታቸው እርቃናቸውን የቀሩትን እነዚህን ስምምነቶች ይዞ በዓለም አቀፍ መድረኮች ዓለም አቀፉን ኅብረተሰብ ለማሳመን በከፍተኛ ድምጽ (በካይ ድምጽ) የሚያካሂደው ጩኸት የግብጽ መንግሥት ለዓለም አቀፉ ኅብረተሰብ ያለውን ንቀት ከማሳየት ባለፈ ሊፈጥር የሚችለው ነገር የለም። በወቅቱ ስምምነቱን ያረቀቁና ተግባራዊ ያደረጉ ቅኝ ገዠዎች ሳይቀሩ የግብጽ አሁነኛ ሁኔታ ሳያስገርማቸው የሚቀር አይሆንም። 
ቅኝ ገዢዎች አፍሪካን ሙሉ በሙሉ ለቀው በአህጉሪቱ የነፃነት አየር ከመንፈስ ባለፈ የቅኝ ግዛት አስተሳሰቦችና ከአስተሳሰቡ የመነጩ ጨቋኝና ኢፍትሀዊ ሕግና ሥርዓቶች ታሪክ በሆኑባት በአሁኒቱ አፍሪካ ለቅኝ ገዢዎች አስተሳሰብ የተገዛውን ስምምነት እንደ ሕጋዊ ማስረጃ አድርጎ ማቅረብ የግብጽን ሕዝብ የማይመጥንና ለነፃነት ከቅኝ ገዥዎች ጋር ያደረገውን ትግል የሚያጠለሽ ይሆናል። 
በነፃዪቱ አፍሪካ ከሰሜን እስከ ደቡብ፤ ከምሥራቅ እስከ ምዕራብ ያሉ የአህጉሪቱ ሕዝቦች እጅግ ውድ የሆነውን የሕይወት ዋጋ ከፍለው በመራራ ትግል ያገኙትን ነፃነት የሚመጥን አንድነት፣ መተባበር እና የጋራ ተጠቃሚነትን በማስፈን የመስዋዕት ፍሬያቸውን በጋራ ማጣጣም በሚጠበቅባቸው በዚህ ዘመን አፍሪካዊነትን በቅኝ ገዥዎች የስስታምነት እና የኢ-ፍትሀዊነት አስተሳሰብ በተገራ ግጥምና ዜማ ማጠልሸት አይገባም። 
ዘመኑ ሆነ ዘመኑን እየዋጀው ያለው አስተሳሰብ የግብጽ መንግሥት በአሁን ወቅት በአባይ ወንዝ ውሀ አጠቃቀም ዙሪያ እያራመደ ካለው ያረጀ፣ ያፈጀ እና የመከነ አስተሳሰብ ጋር አብሮ የሚሄድ አይደለም። ይህ አስተሳሰቡ የግብጽን ሕዝብ ይወክላል ተብሎ የሚታመንም አይሆንም። የግብጽን ሕዝብ በተሳሳቱ መረጃዎች ግራ በማጋባት የአስተሳሰቡ ባለቤት ለማድረግ የሚደረገው ጥረትም የግብጽ ወንድሞቻችን የታላቅ ታሪክና የቀደመ ሥልጣኔ ባለቤትነት የሚመጥን አይደለም።
አዲስ ዘመን ሰኔ 8/2012